Προειδοποιήσεις Ομπάμα προς Κογκρέσο για το όριο χρέους ΗΠΑ
για «σημαντικές» και «απρόβλεπτες» επιπτώσεις προειδοποιεί ο Αμερικανός Πρόεδρος
Ο αμερικανός Πρόεδρος Μπαράκ Ομπάμα προειδοποίησε ότι τυχόν αποτυχία αύξησης του ορίου χρέους των ΗΠΑ θα έχει «σημαντικές» και «απρόβλεπτες» επιπτώσεις στην οικονομία της χώρας που μάχεται να ανακάμψει. Σε συνέντευξη τύπου που παραχώρησε την Τετάρτη από το Λευκό Οίκο, ο κ. Ομπάμα είπε στους δημοσιογράφους ότι τα μέλη του Κογκρέσου θα πρέπει να «εκμεταλλευτούν την στιγμή» και να συνεργαστούν για να αποτρέψουν το ενδεχόμενο οι ΗΠΑ να δηλώσουν αδυναμία αποπληρωμής του εθνικού χρέους που έχει ξεπεράσει τα 14 τρις δολάρια. Η χώρα έχει περιθώριο μέχρι τις 2 Αυγούστου για να αυξήσει το ποσό που η Ουάσιγκτον μπορεί να δανειστεί ή να δηλώσει αδυναμία αποπληρωμής των δανείων, αλλά οι συνομιλίες μεταξύ Δημοκρατικών και Ρεπουμπλικανών έχουν παγώσει. Οι Ρεπουμπλικανοί ζητούν από την κυβέρνηση να μειώσει τις δαπάνες και κατηγορούν το Λευκό Οίκο ότι χρησιμοποιεί την κρίση για να αυξήσει τους φόρους. Ο κ. Ομπάμα συμφωνεί ότι θα πρέπει να περικοπούν τα έξοδα της ομοσπονδιακής κυβέρνησης, αλλά επισημαίνει ότι τα ετήσια συνολικά έσοδα έχουν μειωθεί και το αυξανόμενο δημοσιονομικό έλλειμμα δεν μπορεί να περιοριστεί χωρίς αυξήσεις στη φορολογία. Όπως είπε οι μεγάλες πετρελαϊκές εταιρείες και τα διευθυντικά στελέχη με τα ιδιωτικά αεροσκάφη δεν υποφέρουν όπως οι οικογένειες της μεσαίας τάξης και δεν θα πρέπει να απολαμβάνουν απαλλαγές φόρων που δεν τις απολαμβάνει κανένας άλλος. Νωρίτερα την Τετάρτη, ο ηγέτης των Ρεπουμπλικανών στη Γερουσία Μιτς Μακόνελ επέκρινε την προσέγγιση του Προέδρου Ομπάμα, λέγοντας ότι οι ΗΠΑ δεν μπορούν να δημιουργήσουν θέσεις εργασίας αυξάνοντας τους φόρους. Οι Ρεπουμπλικανοί που ελέγχουν την Βουλή των Αντιπροσώπων έχουν τονίσει ότι δεν θα συμφωνήσουν σε αύξηση του ορίου χρέους χωρίς να γίνουν παράλληλα μεγάλες περικοπές δαπανών. Ο κ. Ομπάμα εξέφρασε την αισιοδοξία του ότι οι δύο πλευρές θα έρθουν σε συμφωνία. Όσον αφορά τη Λιβύη, ο Πρόεδρος Ομπάμα υπεραμύνθηκε των αποφάσεων της κυβέρνησης του, στην κριτική που δέχεται από αυτούς που υποστηρίζουν πως η εμπλοκή των αμερικανικών στρατιωτικών δυνάμεων εκεί παραβιάζει την νομοθεσία των ΗΠΑ. Το αμερικανικό δίκαιο προβλέπει ότι η κυβέρνηση της χώρας θα πρέπει να λάβει την έγκριση του Κογκρέσου σε 60 ημέρες εάν αμερικανικές δυνάμεις εμπλέκονται σε εχθροπραξίες. Ο κ. Ομπάμα επισήμανε ότι τα περισσότερα από τα παράπονα που διατυπώνονται για τον ρόλο των ΗΠΑ στην επιχείρηση του ΝΑΤΟ στη Λιβύη, είναι πολιτικά υποκινούμενα. Για το Αφγανιστάν, ο Πρόεδρος Ομπάμα τόνισε ότι οι ΗΠΑ αποσύρουν τις δυνάμεις τους με υπευθυνότητα και ότι θα συνεχίσουν να ασκούν πιέσεις στην Αλ Κάιντα, ακόμα και όταν οι αμερικανικές δυνάμεις φύγουν από τη χώρα. Όπως είπε, είναι προς το εθνικό συμφέρον των ΗΠΑ να μην καταρρεύσει η κυβέρνηση του Αφγανιστάν, γιατί αυτό θα έδινε την δυνατότητα στην Αλ Κάιντα να ανασυντάξει τις δυνάμεις της.